Presidenti Trump pranë të dëmtuarve nga uragani
Ai u takua me viktimat e uraganit dhe ekipet e shërbimeve të emergjencës në shtetet Teksas dhe Luiziana
Presidenti Donald Trump e kaloi ditën e djeshme duke vizituar viktimat e uraganit. Ndalesën e fundit, ai e bëri në Lake Charles, të Luizianës, ku shtrëngoi duart me njerëzit dhe bëri fotografi me ekipet e reagimit të emergjencave. Presidenti Trump nuk bëri komente publike gjatë ndalesës së tij të shkurtër, por u takua me viktimat e furtunës dhe premtoi një rimëkëmbje të shpejtë nga shkatërrimet e uraganit Harvey. Më herët, ai foli dje përpara një grupi të mbijetuarish në Kishën e Parë të Pearland, të Hjustonit. , tha Presidenti Trump. Kjo ishte vizita e dytë brenda një jave e Presidentit në Teksas, për t’u dhënë mbështetje teksanëve që po përballen me përmbytjet masive në qytetin e Hjustonit. Zonja e Parë Melania Trump e shoqëroi gjatë të gjithë vizitës. Çifti presidencial vizitoi edhe një qendër strehimi, ku qëndruan me fëmijët dhe u dhuruan atyre libra, lapsa me ngjyra dhe lojëra. Ata vizituan edhe qendrën e shpërndarjes së ndihmave të kishës, ku Zonja e Parë dhuroi ndërresa për fëmijët. Presidenti Trump u takua me banorët dhe vullnetarët, një veprim që nuk e pati bërë gjatë vizitës së parë ditën e martë, kur ai u përqëndrua tek reagimi i qeverisë ndaj stuhisë dhe për pasojë u kritikua se nuk tregoi ndjeshmëri gjatë një situate krize. Po dje, Presidenti Trump shtoi ndihmën federale, nga 75% në 90%, të destinuar për përpjekjet e pastrimit të zonës. Gjithashtu, Shtëpia e Bardhë informoi se 100% të shpenzimeve për masat parandaluese të shërbimeve të emergjencës do të mbulohen nga fonde federale.